تاريخ اللغه العربيه فى مصر

تاريخ اللغة العربية في مصر جزء مهم جدا من تاريخ البلد وثقافتها. اللغة مرت بمراحل كتير واتأثرت بالمجتمع. العربية دخلت مصر مع الفتح الاسلامي في القرن السابع الميلادي، ومع الوقت بقت اللغة الرسمية والأساسية، بس في نفس الوقت احتفظت بلمسة مصرية خاصة بيها.

 اللغات قبل دخول العربية 
قبل ما العربية تدخل مصر، كان في تنوع لغوي كبير. المصريين القدماء استخدموا اللغة المصرية القديمة بأشكالها المختلفة زي الهيروغليفية والهيراطيقية والديموطيقية. بعد كده ظهرت اللغة القبطية، اللي مشتقة من اللغة المصرية القديمة واللي اتكتبت بحروف يونانية.

 دخول العربية في مصر 
اللغة العربية دخلت مصر سنة 641م مع الفتح الاسلامي لمصر. في الأول، استخدامها كان محدود والناس كانت لسه بتتكلم باللغة القبطية بس مع مرور الزمن، العربية بدأت تنتشر أكتر وتاخد مكانة أكبر وسط المصريين.

 العربية كلغة رسمية وانتشارها 
في عصر الخليفة الأموي عبد الملك بن مروان، حصل تعريب الدواوين في أواخر القرن السابع الميلادي. القرار ده خلى العربية اللغة الرسمية للادارة في مصر، وده ساعد على انتشارها بين الناس.

من القرن التاسع الميلادي تقريبا، العربية بدأت تحل محل القبطية كلغة كلام يومي عند أغلب المصريين. القبطية فضلت موجودة كلغة دينية عند المسيحيين الأقباط، لكن في الحياة العامة اللغة العربية بقت هي الأساس، وفضل الوضع ده في القرون اللي بعد كده.

 ظهور اللغة المصرية الحديثة 
اللغة المصرية الحديثة هو مصطلح بيتقال على العربية المصرية اللي المصريين بيتكلموا بيها دلوقتي. اللغة دي اتكونت عبر سنين طويلة من التفاعل بين اللغة العربية واللغة القبطية وده خلاها مميزة في نطقها وكلماتها. من صفاتها استخدام تراكيب خاصة، وانتشارها الكبير بسبب السينما والأغاني والاعلام، وده خلاها مفهومة في كل الدول العربية.

 شوف كمان 
لهجات مصرية

 مصادر 
تصنيف:لغات
تصنيف:مصر
تصنيف:اللغه العربيه